RÅDETS FORORDNING (EF) Nr. 1335/1999

af 21. juni 1999

om genindførelse af en endelig antidumpingtold på importen af visse magnetplader (3,5"-disketter) med oprindelse i Indonesien, som fremstilles og sælges til eksport til Fællesskabet af PT Betadiskindo Binatama

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 11, stk. 4,

under henvisning til forslag forelagt af Kommissionen efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EF) nr. 1821/98(2) en endelig antidumping på 41,1 % på importen af visse magnetplader (3,5"-disketter), der anvendes til optagelse og oplagring af indkodede digitale edb-data (i det følgende benævnt "den pågældende vare"), henhørende under KN-kode ex 8523 20 90 (Taric-kode 8523 20 90*10 ) og med oprindelse i Indonesien.

B. NUVÆRENDE PROCEDURE

(2) Kommissionen modtog efterfølgende en anmodning fra den indonesiske producent PT Betadiskindo Binatama (i det følgende benævnt "Betadiskindo" eller "selskabet") om en fornyet undersøgelse af de gældende foranstaltninger, dvs. en anmodning om at indlede en fornyet undersøgelse ("ny eksportør"-undersøgelse) af forordning (EF) nr. 1821/98 i henhold til artikel 11, stk. 4, i Rådets forordning (EF) nr. 384/96 (i det følgende benævnt "grundforordningen"). Betadiskindo hævdede, at det ikke var forretningsmæssigt forbundet med nogen af de eksportører eller producenter i Indonesien, der er omfattet af antidumpingforanstaltningerne for den pågældende vare. Endvidere hævdede selskabet, at det ikke havde eksporteret den pågældende vare til Fællesskabet i den oprindelige undersøgelsesperiode (1. marts 1994 til 28. februar 1995), men at det efterfølgende havde gjort det.

(3) Kommissionen undersøgte den dokumentation, som selskabet havde fremlagt, og fandt, at der var tilstrækkelige beviser til at berettige indledningen af en fornyet undersøgelse i henhold til artikel 11, stk. 4, i grundforordningen. Efter at have hørt det rådgivende udvalg, og efter at den pågældende erhvervsgren i Fællesskabet havde haft lejlighed til at fremsætte bemærkninger, indledte Kommissionen ved forordning (EF) nr. 2152/98(3) en fornyet undersøgelse af forordning (EF) nr. 1821/98 for Betadiskindo og iværksatte undersøgelsen.

Ved forordningen om indledning af den fornyede undersøgelse ophævede Kommissionen også den antidumpingtold, der var indført ved forordning (EF) nr. 1821/98 på importen af den pågældende vare, som fremstilles og eksporteres til Fællesskabet af Betadiskindo, og pålagde i henhold til artikel 14, stk. 5, i grundforordningen toldmyndighederne at tage de nødvendige skridt til at registrere sådan import.

(4) Varen, der var omfattet af den fornyede undersøgelse, var den samme som den, der var omhandlet i forordning (EF) nr. 1821/98.

(5) Kommissionen underrettede officielt Betadiskindo og repræsentanterne for eksportlandet. Endvidere gav den andre direkte berørte parter lejlighed til at tilkendegive deres synspunkter skriftligt og til at anmode om at blive hørt. Kommissionen modtog imidlertid ingen anmodning herom.

Ved iværksættelsen af undersøgelsen sendte Kommissionen et spørgeskema til Betadiskindo. Besvarelsen af spørgeskemaet var imidlertid mangelfuld, hvilket selskabet blev anmodet om at udbedre, men ikke gjorde. Desuden var Kommissionen ikke i stand til at efterprøve de oplysninger, den anså for nødvendige for at gennemføre undersøgelsen, fordi det ikke var muligt at foretage et kontrolbesøg, på trods af at selskabet var gjort bekendt med de korte frister for undersøgelsen og de mulige følger af manglende samarbejde.

C. OMFANGET AF DEN FORNYEDE UNDERSØGELSE

(6) Da der ikke blev anmodet om fornyet undersøgelse af resultaterne vedrørende skade, var den fornyede undersøgelse begrænset til spørgsmålet om dumping.

D. RESULTATERNE AF UNDERSØGELSEN

(7) Selskabets manglende samarbejdsvilje betød, at Kommissionen hverken kunne fastslå, om selskabet rent faktisk var en ny eksportør, eller beregne omfanget af dumping, og den traf derfor afgørelse i henhold til artikel 18, stk. 1, i grundforordningen. Som følge af den manglende samarbejdsvilje må det konkluderes, at importen til Fællesskabet af visse magnetplader (3,5"-disketter), som fremstilles og eksporteres af Betadiskindo, bør være omfattet af den landsdækkende told (41,1 %), der indførtes ved forordning (EF) nr. 1821/98, og at denne told derfor bør genindføres.

E. OPKRÆVNING AF ANTIDUMPINGTOLD MED TILBAGEVIRKENDE KRAFT

(8) Den fornyede undersøgelse har ført til fastsættelse af, at der finder dumping sted med hensyn til Betadiskindo, og antidumpingtolden for dette selskab bør derfor endvidere opkræves med tilbagevirkende kraft fra datoen for indledningen af den fornyede undersøgelse på import, der er registreret i henhold til artikel 3 i forordning (EF) nr. 2152/98.

F. FREMLÆGGELSE AF OPLYSNINGER OG FORANSTALTNINGERS VARIGHED

(9) Betadiskindo blev underrettet om de kendsgerninger og betragtninger, på grundlag af hvilke Kommissionen havde til hensigt at foreslå, at forordning (EF) nr. 1821/98 skulle finde anvendelse for selskabets import til Fællesskabet.

(10) Denne fornyede undersøgelse berører ikke den dato, hvor forordning (EF) nr. 1821/98 udløber i henhold til artikel 11, stk. 2, i grundforordningen -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af 3,5"-disketter, der anvendes til optagelse og oplagring af indkodede digitale edb-data, henhørende under KN-kode ex 8523 20 90 (Taric-tillægskode 8523 20 90*10 ), med oprindelse i Indonesien, og som fremstilles af PT Betadiskindo Binatama.

2. Tolden fastsættes til 41,1 % af nettoprisen, frit Fællesskabets grænse, ufortoldet.

3. Den indførte told opkræves på import af den pågældende vare, der er registreret i overensstemmelse med artikel 3 i forordning (EF) nr. 2152/98.

4. Medmindre andet er fastsat, finder gældende bestemmelser for told anvendelse.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 21. juni 1999.

På Rådets vegne

G. VERHEUGEN

Formand

(1) EFT L 56 af 6.3.1996, s. 1. Forordningen er senest ændret ved forordning (EF) nr. 905/98 (EFT L 128 af 30.4.1998, s. 18).

(2) EFT L 236 af 22.8.1998, s. 1.

(3) EFT L 271 af 8.10.1998, s. 9.